2001-yil hosili uchun gʻoʻzani navlar boʻyicha joylashtirish hamda navlarni yangilashni takomillashtirish chora-tadbirlari toʻgʻrisida
(resolution, 2022-07-22)

Vazirlar Mahkamasi qayd etadiki, koʻrilayotgan chora-tadbirlarga qaramay respublikada gʻoʻza urugʻchiligida jiddiy yaxshilanish kuzatilmayapti, uni navlar boʻyicha joylashtirish va navlarni yangilashda buzilishlarga yoʻl qoʻyilmoqda. Asosiy maydonlarga yetilish muddati kech boʻlgan kam hosilli gʻoʻza navlari ekilmoqda. Jahon bozorida ehtiyoj kam boʻlgan, sifati past gʻoʻza navlarini oʻzboshimchalik bilan ekish hollari, ayniqsa Andijon va Fargʻona viloyatlarida mavjud. Qishloq va suv xoʻjaligi vazirligi, Oʻzbekiston qishloq xoʻjaligi ilmiy-ishlab chiqarish markazi, Oʻzbekiston Respublikasi Fanlar akademiyasi gʻoʻza seleksiyasi va urugʻchiligi sohasidagi ilmiy izlanishlarga doir ishlarni sust amalga oshirmoqdalar, urugʻlik materialning navi va ekish konditsiyalari ustidan zarur nazoratni taʼminlamayaptilar. Barcha maydonlarga tolasining sifati boʻyicha xalqaro talablarga javob beradigan, tezpishar va yuqori hosilli gʻoʻzaning seleksiya navlarini joylashtirish, shuningdek 2001-yil hosili uchun ushbu navlar urugʻlik chigitining zarur miqdorda oʻz vaqtida tayyorlab qoʻyilishini taʼminlash maqsadida Vazirlar Mahkamasi qaror qiladi: 1. Qoraqalpogʻiston Respublikasi Vazirlar Kengashi, viloyatlar hokimliklari, Oʻzbekiston Respublikasi Qishloq va suv xoʻjaligi vazirligi, Makroiqtisodiyot va statistika vazirligining 2001-yil hosili uchun chigit ekish maydonlari, gʻoʻzani navlar boʻyicha joylashtirish va paxtaning yalpi hosili miqdori toʻgʻrisidagi takliflari 1 va 2-ilovalarga muvofiq qabul qilinsin. 2001-yil uchun paxta tolasining davlat xaridlari hajmi uni yetishtirish hajmining 30 foizi darajasida saqlab qolinsin. 2. “Oʻzdavpaxtasanoatsotish” uyushmasi, Oʻzbekiston Respublikasi Qishloq va suv xoʻjaligi vazirligi: 2001-yil 1-fevralgacha urugʻlik paxta tozalanishini hamda 20-fevralgacha 3-ilovaga muvofiq miqdorda urugʻlik chigit tayyorlab qoʻyilishini tugallasinlar. Urugʻlik chigit xoʻjaliklarga gʻoʻza seleksiya navlarining tasdiqlangan joylashtirilishiga muvofiq holda har gektarga koʻpi bilan 60 kilogrammdan tukli va 30 kilogrammdan tuksizlantirilgan chigit hisobidan berilsin; 2001-yil 15-fevralgacha 4-ilovaga muvofiq urugʻlik chigitni viloyatlararo tashish tugallanishini taʼminlasinlar. 3. Belgilansinki, Qoraqalpogʻiston Respublikasi Vazirlar Kengashi raisi, viloyatlar hokimlari, Qoraqalpogʻiston Respublikasi Vazirlar Kengashi raisining, viloyatlar hokimlarining agrosanoat kompleksi rivojlantirilishi uchun mutasaddi boʻlgan birinchi oʻrinbosarlari, Oʻzbekiston Respublikasi Qishloq va suv xoʻjaligi vazirligi rahbarlari 2001-yil hosili uchun gʻoʻzani navlar boʻyicha joylashtirishga oid 2-ilovaga muvofiq belgilangan topshiriqlarga qatʼiy rioya qilinishi uchun shaxsan javob beradilar. Tumanlar va xoʻjaliklar rahbarlari navlarni joylashtirish tartibini buzganliklari uchun respublika qonun hujjatlariga muvofiq shaxsan javob berishlari toʻgʻrisida qatʼiy ogohlantirilsinlar. 4. Oʻzbekiston Respublikasi Qishloq va suv xoʻjaligi vazirligi, “Oʻzdavpaxtasanoatsotish” uyushmasi, Qoraqalpogʻiston Respublikasi Vazirlar Kengashi va viloyatlar hokimliklari: navlarni joylashtirishning tasdiqlangan sxemasiga rioya qilinishi ustidan nazoratni taʼminlasinlar, viloyatlarda tavsiya qilingan gʻoʻza navlarining toʻrt-beshtadan ortiq (yangilari bundan mustasno), tumanlarda — ikkitadan, xoʻjaliklarda esa bittadan ortiq ekilishiga yoʻl qoʻymasinlar; urugʻlik paxta uchun chigit ekiladigan xoʻjaliklarni tanlov asosida tanlash tartibini ikki oy muddatda ishlab chiqsinlar; gʻoʻzaning yangi, istiqbolli va rayonlashtirilgan navlarini koʻpaytiruvchi elita-urugʻchilik xoʻjaliklari ishini alohida nazoratga olsinlar, ushbu navlarni yuqori unumdor va suv bilan taʼminlangan yerlarga eksinlar, agrotexnika va urugʻchilikka doir tadbirlarni yuqori darajada olib borsinlar; xoʻjaliklarda gʻoʻzaning yangi va istiqbolli navlari oʻzboshimchalik bilan sinab koʻrilishiga yoʻl qoʻymasinlar. Bunday navlarni sinash faqat davlat nav sinash uchastkalarida, ilmiy-tadqiqot institutlarining eksperimental bazalarida hamda yangi navlarni oldindan koʻpaytirish xoʻjaliklarida olib borilsin. 5. “Oʻzkimyosanoat” uyushmasi: urugʻlik chigitlarni belgilangan muddatlarda tayyorlashni tugallash uchun zarur miqdor va assortimentdagi urugʻlikni dorilash vositalarining “Oʻzdavpaxtasanoatsotish” uyushmasiga 2000-yil 30-dekabrgacha yetkazib berilishini taʼminlasin; mineral oʻgʻitlarni birinchi navbatda urugʻchilik xoʻjaliklariga, eksperimental bazalarga hamda ilmiy muassasalarga oziqli moddalar boʻyicha qatʼiy mutanosiblikda va tovar paxta yetishtiruvchi xoʻjaliklar uchun belgilangan meʼyorlardan 10 foiz ortiq miqdorda yetkazib bersin. 6. Oʻzbekiston Respublikasi Qishloq va suv xoʻjaligi vazirligi, “Oʻzdavpaxtasanoatsotish” uyushmasi, “Oʻzdavurugʻliknazorat” markazi urugʻlik chigitni dorilash sifati ustidan doimiy nazorat oʻrnatsinlar, xoʻjaliklarga qogʻoz qoplarga joylanmagan va dorilanmagan chigitlar berilishiga yoʻl qoʻymasinlar. 7. Oʻzbekiston Respublikasi Moliya vazirligi huzuridagi Davlat ehtiyojlari uchun xarid qilinadigan qishloq xoʻjaligi mahsulotlarining hisob-kitob jamgʻarmasi, “Paxta-bank”, “Oʻzdavpaxtasanoatsotish” uyushmasi 2001-yil yigʻim-terim mavsumi boshlangungacha paxtachilik xoʻjaliklariga gʻoʻza oʻstirishning texnologiya kartasi boʻyicha xarajatlar qiymatining kamida 50 foizi miqdorida avans bersinlar. 8. Oʻzbekiston Respublikasi Fan va texnika davlat qoʻmitasi, Fanlar akademiyasi, Oʻzbekiston qishloq xoʻjaligi ilmiy-ishlab chiqarish markazi davlat ilmiy-texnika va innovatsiya dasturlarini qayta koʻrib chiqsinlar va ularga tuzatishlar kiritsinlar, seleksiya muassasalarining saʼy-harakatlarini tolasining sifati boʻyicha jahon bozori talablariga javob beradigan, tezpishar, yuqori hosilli, kasalliklarga, zararkunandalarga va ekstremal sharoitlarga chidamli gʻoʻza navlarini yaratish va ularni yaqin yillarda ishlab chiqarishga joriy etishga qaratsinlar. 9. Mazkur qarorning bajarilishini nazorat qilish Oʻzbekiston Respublikasi Prezidentining Davlat maslahatchilari T.A. Alimov va I.H. Joʻrabekov hamda Oʻzbekiston Respublikasi Bosh vazirining oʻrinbosari T. Xoltoyev zimmasiga yuklansin.